Test &amp; Go วันแรก นักท่องเที่ยวต่างชาติ เริ่มทยอยเดินทางเข้าประเทศไทย คัดกรองเข้มงวด
นายกิตติพงศ์ กิตติขจร ผู้อำนวยการท่าอากาศยานสุวรรณภูมิ บริษัท ท่าอากาศยานไทย จำกัด (มหาชน) หรือ ทอท. เปิดเผยว่า วันนี้(1 ก.พ.) เป็นวันแรก ที่รัฐบาลโดย ศบค. ได้ปรับมาตรการป้องกันและควบคุมโรคโควิด-19 สำหรับการเดินทางเข้าราชอาณาจักร โดยจะเริ่มให้ผู้เดินทางจากทุกประเทศทั่วโลกลงทะเบียนเพื่อขออนุญาตเข้าประเทศไทยโดยระบบ Test &amp; Go ได้อีกครั้ง โดยไม่จำกัดประเทศที่เดินทางเข้ามาในราชอาณาจักร ส่งผลให้มีเที่ยวบินและผู้โดยสารระหว่างประเทศกลับมาใช้บริการที่ท่าอากาศยานสุวรรณภูมิ โดยเป็นเที่ยวบินระหว่างประเทศจำนวน 113 เที่ยวบิน เป็นขาเข้า 46 เที่ยวบิน มีผู้โดยสารประมาณ 2,475 คน ขาออก 67 เที่ยวบิน จำนวนผู้โดยสารระหว่างประเทศรวม 7,233 คน ส่วนใหญ่นักท่องเที่ยวโซนยุโรป ขณะที่เที่ยวบินภายในประเทศมีผู้โดยสารประมาณ 21,279 คน ซึ่งถือเป็นสัญญาณบวกต่อการเดินทางท่องเที่ยวในประเทศไทยในช่วงฤดูกาลท่องเที่ยวที่จะถึงนี้ คาดว่าจะมีนักท่องเที่ยวเพิ่มมากขึ้นท่าอากาศยานสุวรรณภูมิ ในฐานะท่าอากาศยานหลักของประเทศมีความพร้อมในการรองรับผู้โดยสารที่จะกลับมาเพิ่มขึ้นอีกครั้ง ภายใต้มาตรการคัดกรองที่เข้มงวดปฏิบัติตามแนวทาง Covid Free Setting ตามมาตรฐานของกระทรวงสาธารณสุขโดยบูรณาการกับศูนย์ปฏิบัติการภาวะฉุกเฉิน COVID-19 หรือ EOC ด่านควบคุมโรคติดต่อระหว่างประเทศ กองบังคับการตรวจคนเข้าเมือง กองบังคับการตำรวจท่องเที่ยว  สายการบิน ตลอดจนผู้ประกอบการโรงแรม ในส่วนของการให้บริการขนส่งผู้โดยสารไปยังโรงแรมที่จองล่วงหน้า กรณีรถโรงแรมสำหรับผู้โดยสารระบบ Thailand Pass ไม่เพียงพอ ทอท. ได้จัดเตรียมรถแท็กซี่ที่ผ่านมาตรฐาน Sha plus และ AOT Limousine พร้อมให้บริการผู้โดยสารขาเข้าระหว่างประเทศที่จองโรงแรมไว้ล่วงหน้าตามมาตรการที่ ศบค.  กำหนด ภายใต้มาตรการควบคุมการส่งผู้โดยสารที่เข้มงวดผู้อำนวยการท่าอากาศยาน กล่าวว่า ขอให้ประชาชนและนักท่องเที่ยวมั่นใจ  บุคลากร  ผู้ปฏิบัติงานจากทุกภาคส่วนที่ปฏิบัติงาน ที่ท่าอากาศยานสุวรรณภูมิ ได้รับฉีดวัคซีนเข็มที่ 4 ซึ่งคาดว่า ปลายเดือนกุมภาพันธ์นี้จะสามารถฉีดได้ครบตามเป้าหมายที่ตั้งไว้จำนวน 25,000 คน นอกจากนั้นยังมีการสุ่มตรวจคัดกรองผู้ปฏิบัติงานที่มีความเสี่ยงด้วยวิธี ATK เป็นประจำทุกสัปดาห์ เพื่อเป็นการสร้างความมั่นใจให้กับผู้ใช้บริการ